ህዝቡ ለግድቡ 13 ቢሊዮን 680 ሚሊዮን ብር ድጋፍ አድርጓል
 አዲስ
አበባ፡- የታላቁ
የኢትዮጵያ ህዳሴ ግድብ
ግንባታ ከተጀመረበት ጊዜ
አንስቶ ህዝቡ 13 ቢሊዮን
680 ሚሊዮን ብር ድጋፍ
ማድረጉን የግድቡ ህዝባዊ
ተሳትፎ አስተባባሪ ብሄራዊ
ምክር ቤት ጽህፈት
ቤት አስታወቀ። ዘንድሮ ከ745 ሚሊዮን ብር በላይ ድጋፍ መሰብሰቡም ተጠቁሟል።የጽህፈት ቤቱ የሚዲያና ኮሙዩኒኬሽን ዳይሬክተር አቶ ሀይሉ አብርሃም እንደተናገሩት፤ ከ13 ቢሊዮን 680 ሚሊዮን ውስጥ 1 ነጥብ 6 ቢሊዮን ብር ድጋፍ ከዲያስፖራ የተገኘ ሲሆን ቀሪው ከሀገር ውስጥ በስጦታ፣ በቦንድ ግዥና በ8100 አጭር መልዕክት የተገኘ ነው።የመንግስት ሰራተ|ኞች የገቡትን ቃል በመፈጸም ግንባር ቀደም ናቸው ያሉት አቶ ሀይሉ መከላከያና ፖሊስ የግድቡንና የአካባቢውን ሰላም በመጠበቅ ረገድ እየተወጡት ካለው የላቀ አስተዋጽኦ ባሻገር እስከ ስምንት ዙር ቦንድ በመግዛት ከፍተኛ አስተዋጽኦ ማበርከታቸውን ገልጻዋል።ላለፉት ዘጠኝ ዓመታት ሁሉም የህብረተሰብ ክፍል ለግድቡ በተለያየ መንገድ አስተዋጽኦ ሲያበረክት መቆየቱን ጠቅሰው ከቅድመ መደበኛ ተማሪዎች ጀምሮ እስከ ጡረተኛ ድረስ ድጋፍ አድርጓል። በሞት አፋፍ ላይ ያሉ ሰዎች ጭምር በኑዛዜ ከሀብታቸው የተወሰነ እጅ ለግድቡ አበርክተዋል። በቀን ስራ የሚተዳደሩና ዝቅተኛ ገቢ ያላቸው እንዲሁም የህግ ታራሚዎች ጭምር ለግድቡ አበርክተዋል።ዘንድሮ ብቻ ከ745 ሚሊዮን ብር በላይ መሰብሰቡን የተናገሩት አቶ ሀይሉ፤ ከመጋቢት ጀምሮ ባሉት አራት ወራት በ8100 አጭር የጽሁፍ መልዕክት 29 ሚሊዮን ብር መሰብሰቡን አብራርተዋል።የውሃ ሙሌቱ ከተጀመረ በኋላ የህዝቡ ድጋፍ ተጠናክሮ መቀጠሉን ያብራሩት አቶ ሀይሉ፤ የውሃ ሙሌቱ ከተካሄደ በኋላ ባለው ሁለት ሳምንት ውስጥ 22 ሚሊዮን ብር የቦንድ ግዥ መፈጸሙን አብራርተዋል። እንደ አቶ ሀይሉ ማብራሪያ ለግድቡ ግንባታ የተለያዩ ተቋማትና ግለሰቦች የሚያደርጉት ድጋፍ ተጠናክሮ ቀጥሏል። የጋብቻ 50ኛ ዓመት፣ የልደት በዓል ወዘተ አስመልከቶ በርካታ የቦንድ ግዥ እና ስጦታ እያበረከቱ ናቸው።የግድቡ የመጨረሻ መጀመሪያ
መድረሱንና ኢትዮጵያውያን የላባቸውን
ፍሬ የሚቀምሱበት ጊዜ
መቃረቡን ጠቅሰው አሁንም
ህዝቡ ድጋፉን አጠናክሮ
እንዲቀጥል ጠይቀዋል። አዲስ ዘመን ሐምሌ
28/2012  መላኩ ኤሮሴ